朱次伯

朱次伯，係省港著名粵劇演員，白話粵劇嘅先驅，亦係文武生同粵劇平喉嘅創始人之一。首本戲《三氣周瑜》、《桃花送藥》、《夜弔白芙蓉》。門下弟子有薛覺先。

生平 
朱次伯老母吳麗珍係粵劇演員，老豆朱基係中國同盟會革命人士。朱次伯10歲入「移風社」，跟牡丹錦、師父福學戲。「移風社」歸入「優天影」之後，朱次伯就喺「優天影」做武生。後來入「祝康年」、「樂其樂」班。

1911年之後，朱次伯家道中落，時常飲花酒，做戲無心機，時時交行貨。香港「寰球樂」個班主何浩泉睇朱次伯演嘅武生戲，睇見朱連續幾下「單腳車身」，呢個動作喺省港第啲名班未曾見過，當堂就贊到佢恒，將佢撬咗來「寰球樂」，特登吩咐佢咪又試交行貨。喺「寰球樂」時期，朱次伯演嘅主要劇目有《夜弔白芙蓉》、《山東響馬》、《三氣周瑜》、《舉獅觀圖》、《寶玉怨婚》、《西廂待月》。其中《夜弔白芙蓉》係1920年代頭由朱次伯編劇，朱次伯、新丁香耀主演。

1922年7月3號晚，朱次伯喺廣州樂善戲院做完戲返屋企，行到去一德路同白糖橋交界，俾人用槍射死。呢劑嘢令到戲班停演。

藝術成就 
朱次伯係白話粵劇、粵劇平喉、文武生行當嘅先驅。舊底粵劇唱戲棚官話，係金山炳帶咗白話入來。朱次伯繼續改進，將成齣戲變嗮省城白話，開創咗廣東話粵劇風潮。佢唱平喉，仲係用小武「左撇」運氣方法，胸、腹、鼻三腔共鳴。演《寶玉哭靈》做賈寶玉，小武行當做小生角色，叫樂師降低八度，用平喉唱「怨婚」同「哭靈」兩段曲。

朱次伯扶掖後學。薛覺先初時喺「寰球樂」班仲係拉扯，一路跟住佢學藝。後來又俾薛喺大戲度演書僮，佢自己唱平喉，又等薛唱埋平喉，睇得觀眾歡喜，薛自不然有咗些少名氣。多得佢教路同幫扶，薛好快就做到三幫小武，後來仲成咗粵劇界一代宗師。

朱氏
粵劇演員